Dinamo a învins-o pe Steaua în derby, scor 3-1, victorie venită după aproape patru ani de așteptare, dar asta nu este singura veste bună pe care o primesc fanii dinamoviști.

Ionuț Negoiță, patronul clubului din „Ștefan cel Mare”, a declarat că a primit asigurări din partea ministrului Elisabeta Lipă că stadionul din „Groapă” va fi complet refăcut.

„Sunt vești bune ca acest stadion să se refacă. Se refac în Craiova, Târgu Jiu, provincie și în centrul Capitalei rămân așa. Doamna ministru a depus toate documentele, se lucrează”, a declarat Ionuț Negoiță pentru Sport.ro.

Din informațiile apărute în presă, bugetul pentru acest proiect va fi asigurat din bani publici. Înainte de a deveni prelua funcția de la Ministerul Tineretului și Sportului, Elisabeta Lipă a ocupat funcția de președinte al CS Dinamo.

Modernizarea stadionului din „Ștefan cel Mare” este una dintre condițiile obligatorii impuse de UEFA pentru ca România să poată găzdui meciuri de la Campionatul European din 2020. România va organiza patru partide din cadrul turneului final, meciuri care se vor disputa pe Arena Națională, însă este nevoie de alte patru stadioane aduse la standarde europene pentru ca echipele să se poată antrena în condiții optime.

Arenele de pregătire propuse de România sunt stadioanele din Ghencea, Ștefan cel Mare, Giulești și Cotroceni.